66.		Licenčná vydavateľská zmluva (§ 65 – 76 AZ)
Zmluvné strany
ALEX, s.r.o.		Popradská ul. č. 4, 841 01 Bratislava, 
		IČO, DIČ, IČ DPH
		zastúpená konateľom Ing. Branislavom Pokojným,
		(ďalej len „poskytovateľ“)
a
Slovlex, s.r.o.	Palárikova ul. č. 27, 841 05 Bratislava, 
		IČO, DIČ, IČ DPH
		zastúpená konateľom Ing. Jozefom Holým
		(ďalej „nadobúdateľ“)
uzavreli nižšie uvedeného dňa, mesiaca a roku túto 
licenčnú vydavateľskú zmluvu 
k predmetu autorského práva:
Čl. I
Predmet zmluvy
1.	Poskytovateľ nadobudol na základe zmluvy s autorom Ing. Petrom Mikolenkom právo na šírenie jeho diela pod názvom „Praktická príručka BOZP“ iným vydavateľom.
2.	Poskytovateľ prenecháva týmto nadobúdateľovi právo šíriť vyššie uvedené dielo prostredníctvom jeho vydania v knižnej forme.
3.	Poskytovateľ sa zaväzuje, že výkon licencie, ktorá je predmetom tejto zmluvy, neposkytne inej osobe po dobu uvedenú v Čl. IV tejto zmluvy.
4.	Nadobúdateľ nie je oprávnený prenechať výkon práva, ktoré je predmetom licencie, tretím osobám.
5.	Nadobúdateľ sa zaväzuje platiť za poskytnutie licencie poskytovateľovi odmenu uvedenú v Čl. III tejto zmluvy.
Čl. II
Rozsah licencie
1.	Nadobúdateľ je oprávnený po dobu platnosti tejto zmluvy šíriť dielo uvedené v Čl. I ods. 1 v knižnej forme. Nie je však oprávnený šíriť dielo prostredníctvom svojich periodík, a to ani po častiach.
2.	Nadobúdateľ môže dielo šíriť len na území Slovenskej republiky.
Čl. III
Odmena
1.	Nadobúdateľ je povinný platiť poskytovateľovi licencie odmenu, ktorá bola medzi zmluvnými stranami dojednaná vo výške 20 % z predajnej ceny každej predanej publikácie. Nadobúdateľ sa zaväzuje odovzdať poskytovateľovi raz mesačne, a to do piatich dní za každý uplynulý mesiac, prehľad o všetkých predaných exemplároch.
2.	Odmena je splatná vždy do 15 dní za knihy predané v každom predchádzajúcom mesiaci na účet poskytovateľa vo Všeobecnej úverovej banke na č. ú. .............................................................
Čl. IV
Doba trvania zmluvy
Zmluva sa uzatvára na dobu určitú, a to od 1. septembra 2023 do 31. decembra 2024.
Čl. V
Podmienky poskytnutia licencie
1.	Poskytovateľ je povinný najneskôr do 15 dní po podpísaní tejto zmluvy poskytnúť nadobúdateľovi:
a)	overenú kópiu autorskej zmluvy uzavretú medzi ním a autorom, ktorého predmetom je dielo uvedené v Čl. I ods. 1 tejto zmluvy,
b)	rukopis diela uvedeného v Čl. I ods. 1 tejto zmluvy,
c)	privolenie autora na šírenie diela iným vydavateľom.
2.	Poskytovateľ sa zaväzuje, že vyššie uvedené dielo nebude po 1. januári 2025 predávať prostredníctvom svojej distribučnej siete a všetky nepredané exempláre diela k tomuto dňu stiahne z obehu.
3.	Poskytovateľ ručí za to, že k predmetu licencie neuplatnia práva žiadne iné tretie osoby. Ak k predmetu licencie uplatnia práva tretie osoby, je poskytovateľ licencie povinný vykonať všetky opatrenia k ochrane výkonu práva nadobúdateľa.
Čl. VI
Záverečné ustanovenia
1.	Právne vzťahy, ktoré nie sú výslovne upravené touto zmluvou, sa riadia príslušnými ustanoveniami Obchodného zákonníka (zákon č. 513/1991 Zb. v znení neskorších predpisov).
2.	Zmena zmluvy je prípustná len na základe písomne dohodnutého dodatku k zmluve.
3.	Nadobúdateľ je oprávnený od zmluvy odstúpiť, ak poskytovateľ nesplní povinnosť uvedenú v Čl. II ods. 2 alebo V ods. 1 tejto zmluvy.
4.	Poskytovateľ je oprávnený od zmluvy odstúpiť, ak nadobúdateľ nesplní svoju povinnosť uvedenú v Čl. III ods. 2 za dva bezprostredne po sebe nasledujúce mesiace.
5.	Zmluva bola vypracovaná v štyroch exemplároch, pričom každá zmluvná strana obdrží dva z nich.
6.	Táto zmluva nadobúda platnosť v deň jej súčasného podpisu oboma zmluvnými stranami a účinnosť 1. septembra 2023.
Bratislava 31. 8. 2023
					poskytovateľ	nadobúdateľ
Poznámka
Licenčnou zmluvou udeľuje autor nadobúdateľovi súhlas na použitie diela. Tento druh zmluvy obsahuje najmä spôsob použitia diela, rozsah licencie, čas, na ktorý autor licenciu udeľuje, alebo spôsob jeho určenia a odmenu alebo spôsob jej určenia, ak sa autor s nadobúdateľom nedohodol na bezodplatnom poskytnutí licencie.
Obsah licenčnej zmluvy alebo jej časť je možné určiť aj odkazom na licenčné podmienky, ktoré sú stranám známe alebo sú im dostupné v čase uzavretia licenčnej zmluvy.
Licenčná zmluva musí mať písomnú formu, ak autor udeľuje výhradnú licenciu.
Ak licenčná zmluva nie je uzavretá v písomnej forme, má každá zo zmluvných strán právo písomne požiadať druhú zmluvnú stranu o vydanie písomného potvrdenia o uzavretí licenčnej zmluvy, ktoré musí obsahovať špecifikáciu diela, ktoré je predmetom licencie, a podmienky na ktorých sa zmluvné strany dohodli.
Na licenčnú vydavateľskú zmluvu sa nevzťahujú ustanovenia § 508 až 515 OZ. Možno ju však uzavrieť ako nepomenovanú obchodnú zmluvu, ak ju uzavierajú podnikatelia, pričom sa táto zmluva týka ich obchodnej činnosti.